Kažimír, Peter, podpredseda vlády a minister financií SR (2013-05-15):
Ďakujem veľmi pekne. Vládny návrh zákona o núdzových zásobách ropy a ropných výrobkov a o riešení stavu ropnej núdze a o zmene a doplnení niektorých zákonov predkladám z dôvodu nového riešenia správy núdzových zásob ropy a ropných výrobkov. Predkladaný návrh zákona je aj transpozíciou smernice Rady, ktorou sa členským štátom ukladá povinnosť udržiavať núdzové zásoby ropy a ropných výrobkov. Potreba zmeny súčasného modelu správy núdzových zásob vznikla predovšetkým s cieľom uvoľnenia prostriedkov štátu viazaných v núdzových zásobách, ako aj zabezpečenia, aby pri predpokladaných zvyšujúcich sa nárokoch na rozsah minimálneho limitu núdzových zásob nedochádzalo ďalej k zvyšovaniu deficitu a zvyšovaniu štátneho dlhu a celkovej záťaže na verejné financie. Núdzové zásoby ropy a ropných výrobkov boli doteraz upravené v zákone č. 373/2012 Z. z. o núdzových zásobách ropy a ropných výrobkov a o riešení stavu ropnej núdze a takisto aj doplnením zákona č. 309/2009 o podpore obnoviteľných zdrojov energie a vysoko účinnej kombinovanej výroby. Z dôvodu rozsiahlosti úprav je potrebné predložiť preto nový zákon o núdzových zásobách ropy a ropných výrobkov, ktorý zároveň ruší ten zákon súčasný. V návrhu nového modelu správy núdzových zásob sa vychádza z toho, že vybraní podnikatelia, ktorí v presne definovaných colných a daňových režimoch dovezú na územie Slovenskej republiky ropu a vybrané ropné výrobky, budú mať povinnosť zabezpečiť a udržiavať núdzové zásoby. Túto povinnosť si budú plniť prostredníctvom novozriadenej Agentúry pre núdzové zásoby ropy a ropných výrobkov na základe zmluvy o zabezpečení udržiavania núdzových zásob. Odplatu za poskytovanú službu bude stanovovať agentúra samotná tak, aby pokryla náklady na obstaranie, udržiavanie a poistenie núdzových zásob vrátane nákladov na financovanie činnosti agentúry, takisto administratívnych nákladov, ktoré sú s týmto modelom spojené. Návrh modelu predpokladá, že o stanovení výšky odplaty aj zmene budú spolurozhodovať vybraní podnikatelia, členovia združenia. Členom agentúry sa podľa návrhu zákona môže stať ktorýkoľvek vybraný podnikateľ, ktorý je povinný obstarávať a udržiavať núdzové zásoby. Predpokladá sa, že všetci hlavní dovozcovia ropy a ropných výrobkov budú mať záujem byť aj členmi tejto agentúry. Právna forma agentúry bola navrhnutá tak, aby umožnila jednoduchý vstup týchto vybraných podnikateľov do agentúry, ktorý by pre nich nepredstavoval ekonomické, daňové a účtovné riziká. Táto forma právnickej osoby zároveň umožňuje, aby členstvo osôb, ktoré prestanú spĺňať definíciu vybraného podnikateľa, mohlo zaniknúť jednoduchým spôsobom. Agentúra odkúpi núdzové zásoby od správy rezerv, čím sa uvoľní súčasná umŕtvená, naozaj umŕtvená likvidita štátu v núdzových zásobách. Agentúra začne poskytovať vybraným podnikateľom službu zabezpečenia udržiavania núdzových zásob odo dňa odkúpenia núdzových zásob od správy rezerv. V rovnaký deň prestane správa rezerv vykonávať svoju pôsobnosť v oblasti núdzových zásob podľa doterajších predpisov. Správa rezerv predá núdzové zásoby agentúre, keď jej agentúra preukáže svoju pripravenosť na prevzatie núdzových zásob podpísanými zmluvami o skladovaní núdzových zásob a pripravenom financovaní kúpy núdzových zásob. Kúpna cena núdzových zásob musí byť kvalifikovane určená, pričom zákon predpokladá jej určenie znaleckým posudkom alebo priemernou cenou ropy určenej na základe colnej štatistiky podľa toho, ktorá hodnota je vyššia. Návrh zákona predpokladá, že agentúra bude vlastniť núdzové zásoby v celom rozsahu požadovanom podľa smernice Rady z roku 2009 č. 119 Európskeho spoločenstva. Vo výnimočných prípadoch budú môcť byť núdzové zásoby vo vlastníctve podnikateľa, ktorý zároveň zabezpečí ich skladovanie a ochraňovanie. Podobnú úpravu obsahuje aj doterajšia právna úprava. Návrh zákona je plne v súlade s Ústavou Slovenskej republiky, ústavnými zákonmi a zákonmi, medzinárodnými zmluvami a inými medzinárodnými dokumentami, ktorými je Slovenská republika viazaná a súčasne je v súlade s právom Európskej únie. Toľko na úvod, dámy a páni. Ďakujem.